題汪水雲詩卷
作者：蕭灼
朝代：宋

paragraphs: 朔風卷雨東南昏，銅仙淚灑辭吳門。
間關萬里踏燕月，埃沙撲面愁人魂。
携琴早晚隨王母，不似瑶池舊歌舞。
南冠岌岌操南音，此意此心千萬古。
十年歸來兩鬢霜，袖有詩史繼草堂。
西遊蒼梧北太華，筆端傳入古錦囊。
甫也再拜杜鵑血，潁乎冥入冰炭腸。
一朝訪我茅屋下，朔風易水爲余寫。
黄金好鑄鍾子期，知君不是黄冠師。